ΑΘΗΝΑ 10/7/2020

ΑΡ. ΠΡΩΤ.: 3166

**ΔΕΛΤΙΟ ΤΥΠΟΥ**

**Τετάρτη 15/7/2020 Πανελλαδική Στάση Εργασίας 8-12**

**Συγκέντρωση 8.30πμ στο Υπουργείο Υγείας**

Οι ανάγκες στη Δημόσια Υγεία και Πρόνοια είναι πάγιες και διαρκείς. Δεν ξεκίνησαν ούτε τελειώνουν με τον κορωνοϊό.

Το χειμώνα που ήταν στη κορύφωσή της η πανδημία χειροκροτούσαν το υγειονομικό προσωπικό και έταζαν τη μονιμοποίηση όλων των εκτάκτων. Εξάλλου όλοι θυμόμαστε το δημόσιο κάλεσμα του Υπουργού να εγγραφούν υποψήφιοι στις λίστες του Επικουρικού προσωπικού με την δέσμευση ότι θα μονιμοποιηθούν.

16.000 εργάζονται στα Νοσοκομεία και τις άλλες υπηρεσίες υγείας με ελαστικές μορφές απασχόλησης. Καλύπτουν πάγιες και διαρκείς ανάγκες καθότι οι κενές οργανικές θέσεις είναι 40.000. Υπηρετούν με ανανεούμενες ετήσιες συμβάσεις χωρίς να μεσολαβεί ούτε μια ημέρα διακοπή.

Το ίδιο το κράτος διαπιστώνει ότι το κενό τους είναι δυσαναπλήρωτο, γι’ αυτό και οδηγούνται σε συνεχείς ανανεώσεις των συμβάσεων.

Μάλιστα αν και εξήγγειλαν προκήρυξη 2100 μόνιμων προσλήψεων με τάχιστες διαδικασίες πριν ένα χρόνο, ακόμη δεν ξεκίνησε η υποβολή των αιτήσεων. **Με το υπάρχον προσωπικό θα κληθούμε τον χειμώνα να αντιμετωπίσουμε ένα νέο κύμα κορωνοϊού μαζί με την εποχική γρίπη.** Εάν απολυθούν οι έκτακτοι που λήγουν οι συμβάσεις, η κατάσταση θα είναι εκτός ελέγχου.

**Επτά χρόνια χωρίς διακοπή δουλεύει το Επικουρικό προσωπικό. Συμμετείχαν στο διαγωνισμό 2Κ με αυξημένη μοριοδότηση και αρκετοί είναι εκτός των προσωρινών πινάκων επιτυχόντων. Με την έκδοση των οριστικών πινάκων απολύονται. Εργάζονται 4.000 υγειονομικοί υπάλληλοι στα Νοσοκομεία τέταρτο χρόνο μέσω ΟΑΕΔ με συνεχείς** **ανανεώσεις των συμβάσεων. Καλύπτουν αδιαμφισβήτητα πάγιες και διαρκείς ανάγκες. Το Υπουργείο Υγείας δεν έχει ακόμα ξεκαθαρίσει αν θα ανανεωθούν οι συμβάσεις τους.**

Στις υπηρεσίες στήριξης υπηρετούν 8.000 με ατομικές συμβάσεις εργασίας που ανανεώνονται συνεχώς. Οι περισσότεροι εργάζονται πάνω από τέσσερα χρόνια. **Η Κυβέρνηση με ασάφειες στη νομοθετική ρύθμιση που υποτίθεται παρατείνει τις συμβάσεις έως τέλος Σεπτεμβρίου άνοιξε το δρόμο της επιστροφής των εργολάβων.** Αντί να διώξει τους εργολάβους και από τα υπόλοιπα Νοσοκομεία όπου υπάρχουν, όπως ορίζει η απόφαση του Ευρωπαϊκού Δικαστηρίου, προσπαθεί με κάθε τρόπο να τους επαναφέρει σε όλα.

**Οι εργολάβοι στοιχίζουν πολύ περισσότερα χρήματα στο κράτος, προσφέροντας κάκιστη ποιότητα υπηρεσιών και προσφέρουν συνθήκες εργασιακού μεσαίωνα στους εργαζόμενους.**

**Είναι αιτία πολέμου η επιστροφή των εργολάβων**. Σκόπιμα η Κυβέρνηση δεν ψηφίζει Νομοσχέδιο που θα δίνει δυνατότητα στα Νοσοκομεία σύναψης νέων συμβάσεων εργασίας στις υπηρεσίες στήριξης και **ήδη προκηρύσσονται διαγωνισμοί στα Νοσοκομεία για επιστροφή των εργολάβων**. **Κάποια Νοσοκομεία ήδη έχουν αναθέσει τις εν λόγω υπηρεσίες σε εργολάβους διώχνοντας τους συμβασιούχους.**

**Διεκδικούμε τη μονιμοποίηση όλων των εκτάκτων. Είναι η μόνη λύση για να ανασάνει το σύστημα.** Εάν τυχόν απολυθούν με τη λήξη των συμβάσεων θα είναι καταστροφικό για το σύστημα. Οι ισχυρισμοί ότι δήθεν δεν επιτρέπει το Σύνταγμα την μονιμοποίησή τους είναι ψέματα. **Τώρα η Κυβέρνηση μιλάει για μοριοδότηση σε επικείμενους διαγωνισμούς.** Αυτόουσιαστικά σημαίνει ότι μπορεί να απολυθούν.

**Εξάλλου οι Δικαστές που με βάση το Ευρωπαϊκό Δίκαιο εκδίδουν αποφάσεις για απευθείας μετατροπή των συμβάσεων των εκτάκτων σε αορίστου χρόνου, γνωρίζουν να ερμηνεύουν το Σύνταγμα καλύτερα από τους Υπουργούς και τις Κυβερνήσεις. Τέλος η ομηρία.**

**Ζητάμε εδώ και τώρα την μονιμοποίηση των εκτάκτων.**

**Όχι στην παλινόρθωση των εργολάβων.**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ